作者：毛并
词牌/韵律：薄幸

paragraphs: 柳桥南畔。
驻骢马、寻春几遍。
自见了、生尘罗袜，尔许娇波流盼。
为感郎、松柏深心，西陵已约平生愿。
记别袖频招，斜门相送，小立钗横鬓乱。
恨暗写、如蚕纸，空目断、高城人远。
奈当时消息，黄姑织女，又成王谢堂前燕。
托琴心怨。
怕娇云弱雨，东风蓦地轻吹散。
伤春病也，狼藉飞花满院。